L-NSA spjunat fuq ċittadini Ingliżi Fl-Ingilterra, nibtu allegazzjonijiet ġodda li l-Aġenzija Amerikana għas-Sigurtà Nazzjonali kienet ingħatat permess mill-Gvern Ingliż biex tissorvelja l-komunikazzjoni ta’ ċittadini Ingliżi anke jekk dawn ma kien hemm ebda suspett li kienu nvoluti f’attività kriminali. Il-ġurnal The Guardian u l-istazzjon televiżiv Channel 4 TV jgħidu li jidher li permezz ta’ bidla fir-regolamenti sitt snin ilu, l-NSA kienet tista’ żżomm ir-rekords ta’ telefonati, użu tal-internet u e-mails ta’ individwi  anke jekk dawn ma kienux is-suġġett ta’ investigazzjonijiet. Hacking fl-Awstralja Membru tal-grupp Anonymous Indonesia ħa r-responsabbiltà ta’ hacking fuq il-websites tal-Pulizija Federali Awstraljana u tar-Reserve Bank. Iż-żewġ entitajiet ikkonermaw li sarilhom attakk iżda qalu li min iħħakkja ma rnexxielux jieħu informazzjoni sensittiva. L-attakk sar fl-isfond ta’ tilwima diplomatika bejn l-Awstralja u l-Indoneżja wara li sar magħruf li spiji ppruvaw jissemgħu telefonati tal-President Indoneżjan Susilo Bambang Yudhoyono, martu u dawk qrib tiegħu. L-awtoritajiet Franċiżi żvelaw l-isem ta’ raġel suspettat li fetaħ in-nar u darab fotografu tal-ġurnal xellugi Liberation u ħdejn bank f’Pariġi. Le Parisien tgħid li d-DNA tar-raġel, Abdelhakim Dekhar, qablet ma’ kampjuni li l-pulizija ħadu mill-post tad-delitt. Erba’ snin ilu, Dekhar kien intbagħat erba’ snin ħabs talli kien parti mill-grupp militant xellugi li qatel tliet pulizija u sewwieq ta’ taxi. Taħdidiet dwar il-programm nukleari tal-Iran L-ewwel laqgħa bejn id-delegazzjoni Iranjana u dik magħrufa bħala l-P5+1 (l-Istati Uniti, ir-Russja, iċ-Ċina, l-Ingilterra, Franza u l-Ġermanja) spiċċat wara biss bejn għaxar minuti. id-diskussjonijiet ikomplu llum. Il-mexxej spiritwali iranjan Ajjatulla Ali Khamenei, ħalef li ma kienx se jċedi dak li sejjaħ “id-dritt tal-Iran” li jkollu l-enerġija nukleari. Huwa attakki wkoll lill-Iżraeljani li qal qed jippruvaw jimminaw it-taħdidiet. Miljun aktar fl-Ewropa Informazzjoni dwar il-poplazzjoni fl-Unjoni Ewropea turi li is-sena li għaddiet din zdiedet b’0.2 fil-mija jew miljun –minħabba l-influss tal-immigrazzjoni, l-aktar fil-Ġermanja u l-Italja.  L-Irlanda kellha l-akbar rata ta’ twelid. Eurostat tgħid li l-polazzjoni fit-28 pajjiż tal-unjoni issa hija ta’ 505.7 miljun, li minnhom, 331 miljun jgħixu fil-pajjiżi taż-żona ewro. Ġewz, lewz… Riżultat ta’ stħarriġ mill-Universita’ ta’ Harvard juri li ponn ġewz jew lewz kuljum jista’ jilqa’ mill-mard tal-qalb u l-kanċer. L-istudju, li deher fin- New England Journal of Medicine , juri li l-imwiet jistgħu jonqsu b’20 fil-mija. Imwiet fl-Alġerija Football: Iċ-ċelebrazzjonijiet li saru tul l-Alġerija kollha wara r-rebħa fuq il-Burkina Faso li permezz tagħha tteam ikkwalifika għat-Tazza tad-Dinja fil-Brażil, spiċċaw qares meta inċidenti tat-traffiku ħallew 12 mejta u mal-240 midruba. Le Matin tirraporta liħafna żgħażagħ bdew iduru fit-toroq tal-bliet ewlenin hekk kif spiċċat il-logħba jiċċelebraw li pajjiżhom, għat-tieni darba konsekuttiva, se jerġa’ jilgħab fit-tournament prestiġjuż.